Historic.UL. Association des étudiants en histoire de l'université du Luxembourg
D'Historic.UL. Association des étudiants en histoire de l'université du Luxembourg ass e Studenteveräin fir Lëtzebuerger Geschichtsstudenten op der Universitéit Lëtzebuerg deen den 20. Abrëll 2016 gegrënnt gouf.

D'Historic.UL ass vum Office of Student Life (OSL) unerkannt an huet hiren offizielle Sëtz um Belval.

D'Associatioun ass zanter dem 26. Dezember 2016 Member vun der ACEL.

Hir Ziler bestinn ënner anerem doran, d'Lëtzebuerger Geschichtsstudente vun der Universitéit Lëtzebuerg ze regruppéieren, den Echange tëscht de Bachelor- (Bachelor en Culture Européenne – Filière Histoire) an de Masterstudenten (Master en histoire européenne contemporaine) ze fërderen, senge Memberen Informatiounen iwwer de Studium ze ginn an d'Studenteliewen um Belval z'animéieren. D'Historic.UL ass onpolitesch an net konfessionell.

Si schafft enk mat weidere Studentenassociatiounen, wéi der gläichfalls 2016 gegrënnter, University of Luxembourg English Studies Student Association, kuerz ULESSA, zesummen, woubäi versicht gëtt de Fokus vun den Aktivitéiten op de Campus Belval ze konzentréieren. Och mam historeschen Institut (IHIST) an dem Luxembourg Centre for Contemporary and Digital History (C2DH) vun der Uni.lu huet d'Historic.UL gutt Verbindungen.

Zu hiren Aktivitéiten zielen ënner anerem d'organiséiere vu Stammdëscher, Grillowender, Visite guidéeën, Serien- respektiv Kinosowender, Pubquiz'en an Änleches. Dobäi versicht d'Historic.UL besonnesch Erasmus-Studente mat anzebannen, fir datt se op der Uni.lu besser eens ginn an d'Geschicht an d'Entwécklung vu Lëtzebuerg kënne léieren. Gläichermoossen hëllefe se bei der Organisatioun vu Konferenzen vu Let´s talk about History, engem Konferenzzyklus ënnert der Direktioun vun Doktoranden.

Lëscht vun de Presidenten a Coordinateure vum Veräin

Um Spaweck
 D'Websäit vun Historic.UL um Blog vun de Master Studente vun der Uni.lu
 Fanpage vun der Historic.UL op Facebook
 Audiobeitrag: "RTL Radio" vum 28.09.2016 Dossier vun der Redaktioun: UNI.lu Rentrée (Stand: 03.01.2017)
 Videobeitrag: "De Journal" vum 26.12.2016 Am Déngscht vu Studenten. ACEL zitt Bilanz  (Stand: 03.01.2017)

Lëtzebuergesch Studenteveräiner